**Uddrag af ledelsesberetning for FF Skagen A/S fra årsrapporten for 2018**

**Udvikling i aktiviteter og økonomiske forhold**

Koncernen opnåede i 2018 et resultat før skat på t.DKK 17.442 mod t.DKK 89.374 i 2017.

Koncernens balance viser en egenkapital på t.DKK 577.785.

I foråret 2018 overtog koncernen sildefabrikken MP-Produkter AB i Mollösund.

2018 har været et økonomisk udfordrende år for FF Skagen. I indeværende regnskabsår har selskabet forarbejdet 561.000 tons råvarer til fiskemel og fiskeolie, hvoraf de 376.000 tons er forarbejdet i Skagen, mens de 185.000 tons er forarbejdet på fabrikken i Hanstholm. Konkurrencen om råvarerne, særligt i Nordatlanten, har resulteret i meget store prisstigninger på vores råvarer, prisstigninger som vi ikke har kunnet overføre til færdigvareprisen på fiskemel og fiskeolie.

I 2018 har priserne på fiskemel været svagt stigende, mens prisen på fiskeolie generelt har været lav. Dette er sammenholdt med den høje råvarepris årsagen til, at det realiserede resultat er lavere end forventet ved årets start.

Ledelsen anser årets resultat for værende utilfredsstillende.